CELEX: 
Language: el
Date: 2017-02-28 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με την ταξινόμηση των επιδόσεων οριζόντιας καθίζησης και βραχυπρόθεσμης ικανότητας απορρόφησης νερού για επιτόπου εφαρμοζόμενα θερμομονωτικά προϊόντα από κυτταρίνη χαλαρής πλήρωσης (LFCI) σύμφωνα με το πρότυπο EN 15101-1, βάσει του κανονισμού (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου, της 9ης Μαρτίου 2011, για τη θέσπιση εναρμονισμένων όρων εμπορίας προϊόντων του τομέα των δομικών κατασκευών και για την κατάργηση της οδηγίας 89/106/ΕΟΚ του Συμβουλίου
                  1
               , αναγνωρίζει δύο βασικές εναλλακτικές επιλογές για τον καθορισμό κατηγοριών επιδόσεων για τα ουσιώδη χαρακτηριστικά των δομικών προϊόντων. Σύμφωνα με το άρθρο 27 παράγραφος 1 και το άρθρο 60 στοιχείο στ), αυτό μπορεί να γίνει με τη θέσπιση κατ’ εξουσιοδότηση πράξεων από την Επιτροπή, ενώ σύμφωνα με το άρθρο 27 παράγραφος 2 επιτρέπεται η χρήση εναρμονισμένων προτύπων για τον σκοπό αυτό, με βάση αναθεωρημένη εντολή. Σύμφωνα με το άρθρο 27 παράγραφος 2 πρώτο εδάφιο, όταν η Επιτροπή έχει καθορίσει τέτοιες κατηγορίες, οι ευρωπαϊκοί οργανισμοί τυποποίησης χρησιμοποιούν τις εν λόγω κατηγορίες στα εναρμονισμένα πρότυπα.
            
            
               Σύμφωνα με τον ορισμό που περιλαμβάνεται στο άρθρο 2 σημείο 7 του κανονισμού (ΕΕ) αριθ. 305/2011, ως «κατηγορία» ορίζεται ένα φάσμα επιπέδων επίδοσης δομικού προϊόντος, που οριοθετείται από κατώτατη και ανώτατη τιμή. Επομένως, οι κατηγορίες στον κανονισμό (ΕΕ) αριθ. 305/2011 εκφράζουν πάντοτε ένα δεδομένο φάσμα καθορισμένων επιδόσεων του προϊόντος.
            
            
               Επιπλέον, και αντίθετα με την προκάτοχό του οδηγία 89/106/ΕΟΚ του Συμβουλίου, ο κανονισμός (ΕΕ) αριθ. 305/2011 δεν διακρίνει τις κατηγορίες σε διαφορετικά είδη ανάλογα με την προέλευσή τους. Οι κατηγορίες επιδόσεων που καθορίζονται από την Επιτροπή και οι αντίστοιχες κατηγορίες που θεσπίζονται από τους ευρωπαϊκούς οργανισμούς τυποποίησης πρέπει, ως εκ τούτου, να αναγνωρίζονται και να τηρούνται με τον ίδιο ακριβώς τρόπο. 
            
            
               Επιπλέον, ολόκληρο το σύστημα ταξινόμησης των επιδόσεων θα πρέπει να ορίζεται κατά τρόπο μη περιοριστικό, ώστε να περιλαμβάνει όλα τα δυνατά επίπεδα επιδόσεων σε σχέση με ένα συγκεκριμένο ουσιώδες χαρακτηριστικό για τα προϊόντα που καλύπτονται από το εκάστοτε πρότυπο. Σε διαφορετική περίπτωση, θα καθοριζόταν παράλληλα ένα κατώτατο επίπεδο για την εν λόγω επίδοση.
            
            
               Το ευρωπαϊκό πρότυπο προϊόντων EN 15101-1 για τα επιτόπου εφαρμοζόμενα θερμομονωτικά προϊόντα από κυτταρίνη χαλαρής πλήρωσης (LFCI) εγκρίθηκε από την Ευρωπαϊκή Επιτροπή Τυποποίησης (CEN) τον Σεπτέμβριο του 2013. Περιλαμβάνει κατηγορίες για τις επιδόσεις των προϊόντων που καλύπτονται από αυτό, ιδίως σε σχέση με δύο από τα ουσιώδη χαρακτηριστικά του υλικού αυτού: καθίζηση για τις οριζόντιες εφαρμογές, σοφίτες και δάπεδα, όπου εισάγονται επτά κατηγορίες επιδόσεων, και βραχυπρόθεσμη ικανότητα απορρόφησης νερού, όπου εισάγονται δύο κατηγορίες επιδόσεων.
            
            
               Το πρώτο από αυτά τα συστήματα ταξινόμησης, για την οριζόντια καθίζηση, διαφέρει από εκείνο που είχε θεσπιστεί παλαιότερα με το εναρμονισμένο πρότυπο προϊόντων EN 14064-1, το οποίο καλύπτει ορισμένα θερμομονωτικά προϊόντα από ορυκτοβάμβακα. Σύμφωνα με τις διαθέσιμες πληροφορίες, αυτές οι υφιστάμενες κατηγορίες δεν είναι επαρκείς για τα συγκεκριμένα προϊόντα, διότι η χρήση της κυτταρίνης ως βασικού υλικού συνεπάγεται κατά κανόνα υψηλότερη οριζόντια καθίζηση. Ως εκ τούτου, και για να επεκταθεί η ταξινόμηση σε ολόκληρο το τυπικό εύρος επιδόσεων για αυτό το ουσιώδες χαρακτηριστικό, αυτή διευρύνθηκε ώστε να καλύπτει και τα ανώτερα επίπεδα επιδόσεων, με την προσθήκη τεσσάρων κατηγοριών στην προαναφερθείσα παλαιότερη ταξινόμηση. Παρόμοια πρακτική ακολουθείται σήμερα σε ορισμένα κράτη μέλη.
            
            
               Το δεύτερο σύστημα ταξινόμησης, για τη βραχυπρόθεσμη ικανότητα απορρόφησης νερού, αφορά τις συνήθεις συνθήκες προβλεπόμενης χρήσης των προϊόντων θερμομόνωσης με βάση την κυτταρίνη. Τα προϊόντα αυτά δεν αναμένεται να χρησιμοποιηθούν σε θέσεις όπου μπορεί να διεισδύσει το νερό. Ωστόσο, και προκειμένου να αποφευχθεί η δημιουργία κάποιου αφανούς κατώτατου ορίου για την επίδοση αυτή, η ταξινόμηση δεν πρέπει να είναι περιοριστική. Αυτό επιτυγχάνεται με την προσθήκη μιας ανώτερης κατηγορίας στο σύστημα ταξινόμησης του προτύπου EN 15101-1, όπως αυτό εγκρίθηκε από τη CEN τον Σεπτέμβριο του 2013. Για τα εν λόγω προϊόντα, κρίθηκε επίσης αναγκαίο να προσαρμοστεί αυτή η ταξινόμηση ώστε να εξασφαλίζεται ότι οι κατηγορίες που προβλέπονται για τις επιδόσεις τους σε σχέση με τη βραχυπρόθεσμη ικανότητα απορρόφησης νερού καλύπτει όλα τα επίπεδα επιδόσεων των προϊόντων αυτών. Αυτή η νέα έκδοση του προτύπου EN 15101-1 εκπονείται αυτή τη στιγμή στη CEN.
            
            
               Δεδομένου ότι κατά την εφαρμογή του κανονισμού (ΕΕ) αριθ. 305/2011 η εισαγωγή νέων κατηγοριών επιδόσεων σε εναρμονισμένο πρότυπο από τους ίδιους τους ευρωπαϊκούς οργανισμούς τυποποίησης θα απαιτούσε την έκδοση νέων αναθεωρημένων εντολών, πράγμα που δεν έγινε, θεωρήθηκε πιο σκόπιμο να δοθεί συνέχεια με το παρόν σχέδιο κατ’ εξουσιοδότηση κανονισμού.
            
            
               Δεν θεωρήθηκε σκόπιμο να περιληφθούν άλλες ταξινομήσεις επιδόσεων που περιέχονται στο πρότυπο EN 15101-1 στο πεδίο εφαρμογής του σχεδίου κανονισμού επειδή, σύμφωνα με τον κανονισμό (ΕΕ) αριθ. 305/2011, οι ταξινομήσεις που περιλαμβάνονται σε εναρμονισμένα πρότυπα, τα στοιχεία αναφοράς των οποίων έχουν δημοσιευτεί σύμφωνα με την οδηγία 89/106/ΕΟΚ στην Επίσημη Εφημερίδα της Ευρωπαϊκής Ένωσης, πρέπει να θεωρούνται ισχύουσες σύμφωνα με τον κανονισμό (ΕΕ) αριθ. 305/2011 χωρίς περαιτέρω ενέργειες.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Το σχέδιο κανονισμού συζητήθηκε κατά τη συνεδρίαση της συμβουλευτικής ομάδας κατασκευών (στο εξής «ΣΟ») στις 14 Ιουνίου 2016 και υποβλήθηκε επίσης σε εμπειρογνώμονες για γραπτή διαβούλευση από τις 31 Μαΐου ως τις 28 Ιουνίου 2016. Πριν από τις ενέργειες αυτές, δόθηκε η ευκαιρία σε όλα τα κράτη μέλη να ορίσουν εμπειρογνώμονες για να συμμετάσχουν σε αυτές. Πέρα από τους εν λόγω εμπειρογνώμονες, στη διαβούλευση συμμετείχαν και άλλοι εξωτερικοί ενδιαφερόμενοι παράγοντες. Τα έγγραφα που συζητήθηκαν στη ΣΟ και υποβλήθηκαν για τη γραπτή διαβούλευση διαβιβάστηκαν ταυτόχρονα στο Ευρωπαϊκό Κοινοβούλιο και το Συμβούλιο, όπως προβλέπεται στο έγγραφο κοινής αντίληψης για τις κατ’ εξουσιοδότηση πράξεις. Οι παρατηρήσεις που υποβλήθηκαν στο πλαίσιο αυτό ελήφθησαν υπόψη κατά την εκπόνηση του τελικού σχεδίου της παρούσας πράξης για τη διυπηρεσιακή διαβούλευση.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύμφωνα με το άρθρο 27 του κανονισμού (ΕΕ) αριθ. 305/2011, μπορούν να καθορίζονται κατηγορίες επιδόσεων σε σχέση με τα ουσιώδη χαρακτηριστικά των δομικών προϊόντων. Σύμφωνα με το άρθρο 27 παράγραφος 1 και με το άρθρο 60 στοιχείο στ), αυτό μπορεί να γίνει με τη θέσπιση πράξεων κατ’ εξουσιοδότηση από την Επιτροπή. Σύμφωνα με το άρθρο 27 παράγραφος 2 πρώτο εδάφιο, όταν η Επιτροπή έχει καθορίσει τέτοιες κατηγορίες, οι ευρωπαϊκοί οργανισμοί τυποποίησης χρησιμοποιούν τις εν λόγω κατηγορίες στα εναρμονισμένα πρότυπα.
            
            
               Σύμφωνα με το άρθρο 2 σημείο 7 του κανονισμού (ΕΕ) αριθ. 305/2011, ως «κατηγορία» ορίζεται ένα φάσμα επιπέδων επίδοσης δομικού προϊόντος, που οριοθετείται από κατώτατη και ανώτατη τιμή. Ο κανονισμός (ΕΕ) αριθ. 305/2011 δεν κάνει διάκριση μεταξύ διαφορετικών ειδών κατηγοριών. Οι κατηγορίες επιδόσεων που καθορίζονται από την Επιτροπή και οι αντίστοιχες κατηγορίες που θεσπίζονται από τους ευρωπαϊκούς οργανισμούς τυποποίησης πρέπει, ως εκ τούτου, να αναγνωρίζονται και να τηρούνται με τον ίδιο ακριβώς τρόπο.
            
            
               Δεδομένου ότι κατά την εφαρμογή του κανονισμού (ΕΕ) αριθ. 305/2011 η εισαγωγή νέων κατηγοριών επιδόσεων σε εναρμονισμένα πρότυπα από τους ίδιους τους ευρωπαϊκούς οργανισμούς τυποποίησης θα απαιτούσε την έκδοση νέων αναθεωρημένων εντολών, πράγμα που δεν έγινε, θεωρήθηκε πιο σκόπιμο να δοθεί συνέχεια με το παρόν σχέδιο κατ’ εξουσιοδότηση κανονισμού.
            
            
               Για τους λόγους αυτούς, θα πρέπει να εγκριθεί το σχέδιο κανονισμού ώστε να καθοριστούν νέες κατηγορίες επιδόσεων για τα επιτόπου εφαρμοζόμενα θερμομονωτικά προϊόντα από κυτταρίνη χαλαρής πλήρωσης (LFCI) σύμφωνα με το ευρωπαϊκό πρότυπο EN 15101-1.
            
            
               Το σχέδιο κανονισμού συνάδει με την αρχή της αναλογικότητας. Συνεπάγεται ελάφρυνση από ορισμένες δυσκολίες που προκαλούν οι επιπτώσεις του κανονισμού (ΕΕ) αριθ. 305/2011 στην καθιέρωση συστημάτων ταξινόμησης των επιδόσεων δομικών προϊόντων και, ως εκ τούτου, εκτιμάται ότι ωφελεί το σύνολο του ευρωπαϊκού τομέα των κατασκευών.
            
         
         
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 24.2.2017
            
            
               σχετικά με την ταξινόμηση των επιδόσεων οριζόντιας καθίζησης και βραχυπρόθεσμης ικανότητας απορρόφησης νερού για επιτόπου εφαρμοζόμενα θερμομονωτικά προϊόντα από κυτταρίνη χαλαρής πλήρωσης (LFCI) σύμφωνα με το πρότυπο EN 15101-1, βάσει του κανονισμού (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου, της 9ης Μαρτίου 2011, για τη θέσπιση εναρμονισμένων όρων εμπορίας προϊόντων του τομέα των δομικών κατασκευών και για την κατάργηση της οδηγίας 89/106/ΕΟΚ του Συμβουλίου
                  2
               , και ιδίως το άρθρο 27 παράγραφος 1,
            
            
               Εκτιμώντας τα ακόλουθα:
            
            
               (1)
                     Όταν η Επιτροπή δεν έχει καθορίσει κατηγορίες επιδόσεων για τα ουσιώδη χαρακτηριστικά των δομικών προϊόντων, σύμφωνα με το άρθρο 27 παράγραφος 2 του κανονισμού (ΕΕ) αριθ. 305/2011, τέτοιες κατηγορίες μπορούν να καθορίζονται από τους ευρωπαϊκούς οργανισμούς τυποποίησης, αλλά μόνο με βάση αναθεωρημένη εντολή.
            
            
               (2)
                     Το ευρωπαϊκό πρότυπο προϊόντων EN 15101-1 για τα επιτόπου εφαρμοζόμενα θερμομονωτικά προϊόντα από κυτταρίνη χαλαρής πλήρωσης (LFCI) περιέχει συστήματα ταξινόμησης επιδόσεων για δύο από τα ουσιώδη χαρακτηριστικά του υλικού αυτού: την καθίζηση για τις οριζόντιες εφαρμογές, σοφίτες και δάπεδα, και τη βραχυπρόθεσμη ικανότητα απορρόφησης νερού. Αυτά τα συστήματα ταξινόμησης συνιστούν ένα βήμα προόδου για την εδραίωση της εσωτερικής αγοράς για τα εν λόγω προϊόντα.
            
            
               (3)
                     Για αυτές τις νέες κατηγορίες δεν έχει εκδοθεί αναθεωρημένη εντολή.
            
            
               (4)
                     Θα πρέπει συνεπώς να θεσπιστούν νέα συστήματα ταξινόμησης για χρήση με τα προϊόντα που καλύπτονται από το πρότυπο ΕΝ 15101-1,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Οι επιδόσεις των επιτόπου εφαρμοζόμενων θερμομονωτικών προϊόντων από κυτταρίνη χαλαρής πλήρωσης (LFCI) όσον αφορά τα ουσιώδη χαρακτηριστικά της καθίζησης για τις οριζόντιες εφαρμογές, σοφίτες και δάπεδα, και της βραχυπρόθεσμης ικανότητας απορρόφησης νερού ταξινομούνται σύμφωνα με τα συστήματα ταξινόμησης που καθορίζονται στο παράρτημα.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 24.2.2017
            
            
               
                     Για την Επιτροπή
               
            
         
         
            
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  ΕΕ L 88 της 4.4.2011, σ. 5.
               
               
                  
                     (2)
                  ΕΕ L 88 της 4.4.2011, σ. 5.
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Πίνακας 1: Κατηγορίες για την καθίζηση για οριζόντιες εφαρμογές, σοφίτες και δάπεδα
            
            
                     
                        Κατηγορία 
                     
                  
                  
                     
                  
               
                     
                        SH 0 
                     
                  
                  
                     
                        Μη μετρήσιμη καθίζηση (≤ 1 %) 
                     
                  
               
                     
                        SH 5 
                     
                  
                  
                     
                        ≤ 5 % 
                     
                  
               
                     
                        SH 10 
                     
                  
                  
                     
                        ≤ 10 % 
                     
                  
               
                     
                        SH 15 
                     
                  
                  
                     
                        ≤ 15 % 
                     
                  
               
                     
                        SH 20 
                     
                  
                  
                     
                        ≤ 20 % 
                     
                  
               
                     
                        SH 25 
                     
                  
                  
                     
                        ≤ 25 % 
                     
                  
               
                     
                        SH 30 
                     
                  
                  
                     
                        > 25 % 
                     
                  
               
            
               Πίνακας 2: Κατηγορίες βραχυπρόθεσμης ικανότητας απορρόφησης νερού
            
            
                     
                        Κατηγορία 
                     
                  
                  
                     
                  
               
                     
                        WS 1 
                     
                  
                  
                     
                        ≤ 1,0 kg/m2 
                     
                  
               
                     
                        WS 2 
                     
                  
                  
                     
                        ≤ 2,0 kg/m2
                     
                  
               
                     
                        WS 3
                     
                  
                  
                     
                        > 2,0 kg/m2